Segons la Comissió Europea, al ritme actual, passaran encara 70 anys abans que les dones guanyin el mateix que els homes per la mateixa feina.
Europa podria ser un dels líders mundials en matèria d'igualtat de gènere, però a la UE, les dones encara hi obtenen sous i pensions menors i continuen estant subrepresentades en posicions polítiques i econòmiques de poder i decisió.
Un informe del Comitè de Drets de les Dones insta a la Unió Europea a intensificar els seus esforços per evitar que hagi de passar segle i mig perquè el 50 per cent de la població del continent vegi reconeguts els seus drets més elementals.
EUROPA PERD CADA ANY EL 2,8 PER CENT DEL SEU PIB A CAUSA DE LES DESIGUALTATS ENTRE HOMES I DONES AL MERCAT DE TREBALL.
Un recent informe d'Eurofound calcula en 370 bilions d'euros anuals la pèrdua d'ingressos i les despeses socials als Estats membres de la Unió Europea.
L'estudi, que porta per títol La bretxa d'ocupació de gènere: reptes i solucions i compendia dades de 2013, reflecteix que malgrat s'ha produït un augment de la taxa d'activitat femenina a Europa durant la darrera crisi financera, encara es manté una significativa bretxa del 10 per cent entre homes i dones.
A nivell individual, el cost de l'exclusió de les dones al mercat de treball al llarg de la seva vida útil –d'acord amb el document– es situa entre l'1,2 i els 2 milions d'euros, depenent del seu nivell d'educació i formació.
Aquesta bretxa entre homes i dones se sobreposa a la salarial, que desafavoreix les dones que, tot i haver accedit al mercat de treball, es troben en condicions de precarietat i desequilibri retributiu.
Índex europeu d'igualtat de gènere
La taxa d'ocupació de les dones a Europa va assolir el màxim històric l'any 2015, amb un 64%, enfront del 76% dels homes, però tenen quatre vegades més probabilitats que els homes de treballar en feines a temps parcial.
El 32% de les dones treballa a temps parcial, enfront de tan sols el 9% d'homes., mentre continuen fent la major part del treball no remunerat relacionat amb les tasques de cura i de la llar.
Una dedicació que augmenta extraordinàriament amb l'arribada de fills i filles.
A les llars sense criatures, les dones passen 36 hores a la setmana realitzant un treball remunerat i 12 ocupant-se de les tasques domèstiques i de cura de les persones.
Per contra, els homes dediquen una mitjana de 40 hores per setmana al treball remunerat i 5 a exercir la seva quota de corresponsabilitat domèstica.
Encara que tenen un nivell d'educació superior que els homes, continuen guanyant menys i reben pensions més baixes.
La diferència salarial a la UE va ser del 16,1% el 2014, mentre que la bretxa de les pensions representava el 40,2%.
A la meitat dels països de la UE, aquesta bretxa encara ha augmentat.
Pel que fa a la presa de decisions en el món de l'empresa, només quatre països -França, Itàlia, Finlàndia i Suècia- compten almenys amb el 30% de dones en els consells d'administració de grans corporacions.
Respecte de la política, als parlaments nacionals i a l'europeu, la proporció de dones ha augmentat només set punts en una dècada: del 21% al 28% entre 2005 i 2016; al Parlament Europeu, del 30% al 37% durant el mateix període.
Les càmeres representatives més igualitàries són les de Finlàndia i Suècia, amb almenys un 40% de parlamentàries, mentre que a vuit països (Bulgària, Grècia, Croàcia, Xipre, Letònia, Hongria, Malta i Romania) no arriben al 20%.
Bulgària, França, Eslovènia i Suècia tenen governs paritaris, mentre que a Grècia i Hongria no hi cap dona.
El progrés en els Estats membres és desigual: tot i que la legislació, les directrius, les accions i les possibilitats de finançament de la UE han contribuït a un cert grau de convergència, el progrés ha estat desigual en molts aspectes.
En alguns països, la igualtat de gènere encara està lluny d'assolir-se.
El nivell d'atur ha disminuït significativament per als dos sexes.
Tanmateix, la taxa d'atur de les dones continua essent molt elevada als països del sud, arribant, per exemple, al 27,2% (enfront del 18,9% dels homes) a Grècia i al 20,7% (enfront del 17,4%) a Espanya.
A tots els Estats de la Unió, les dones pateixen més risc de treballar a temps parcial, cobrar menys i d'experimentar interrupcions en la seva carrera professional.
Igualtat equival a progrés i prosperitat
La naturalesa dels llocs de treball que realitzen les dones és tan important per afrontar la desigualtat com el nivell general d'ocupació.
El 32% de les dones treballen a temps parcial, enfront del només el 9% d'homes.
Aquesta situació, reconeix el Parlament europeu, "condueix inevitablement a disminuir les oportunitats professionals, reduir les pensions futures, infrautilitzar el capital humà i, finalment, frenar el creixement econòmic i la prosperitat" de la Unió.
Segons l'Institut Europeu per a la Igualtat de Gènere (EIGE), una major igualtat de gènere augmentaria exponencialment l'ocupació, beneficiant per igual dones i homes: fins a 10,5 milions de llocs de treball addicionals en 2050, el que representaria situar la taxa d'ocupació de la UE gairebé en el 80%, 4 punts per sobre del que augmentaria sense aquestes millores substancials.
L'augment de la igualtat de gènere també tindria un fort impacte en la renta de les persones, incrementant el PIB per càpita fins al 10%.
Per poder comparar la situació en cada estat membre, l'Institut Europeu per a la Igualtat de Gènere (EIGE) publica l'índex d'igualtat de gènere.
L'institut estudia sis àrees diferents (és a dir, treball, diners, coneixement, temps, poder i salut) i assigna una puntuació entre 1 i 100 a cada país de la UE.
Una puntuació de 1 representa la desigualtat total i 100 per a la igualtat total, de manera que com més alta sigui la puntuació, millor.
El 2012, la mitjana de tots els països de la UE va ser de 52,9, un augment de només 1,6 punts des del 2005.